Diari Oficial de la Generalitat Valenciana


Sumari del DOGV 6886, del 22-10-2012 (2012/9672)

DECRET 162/2012, de 19 d'octubre, del Consell, pel qual es modifica el Decret 169/2010, de 15 d'octubre, del Consell, de creació i regulació de l'Observatori de la Seguretat Ciutadana a la Comunitat Valenciana.
------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/10/19/162/dof/vci/html**

### Dades del document

Número de DOGV
:   6886

Data del DOGV
:   22-10-2012

Secció del DOGV
:   I. DISPOSICIONS GENERALS

Número del document
:   2012/9672


Data del document
:   19-10-2012

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Observatori de la Seguretat En la Comunitat Valenciana
    * legislació
    * reglament intern
    * seguretat pública
    * participació social

DECRET 162/2012, de 19 d'octubre, del Consell, pel qual es modifica el Decret 169/2010, de 15 d'octubre, del Consell, de creació i regulació de l'Observatori de la Seguretat Ciutadana a la Comunitat Valenciana. [2012/9672]  
Preàmbul  
  
La Constitució Espanyola de 27 de desembre de 1978 establix en l'article 17.1 que tota persona té dret a la llibertat i a la seguretat. Per la seua banda, l'article 104 assigna les competències en l'esmentada matèria, a l'indicar que les Forces i Cossos de Seguretat, sota la dependència del Govern, tindran com a missió protegir el lliure exercici dels drets i llibertats i garantir la seguretat ciutadana.  
  
Per la seua banda, l'article 49.3.14 de l'Estatut d'Autonomia de la Comunitat Valenciana atribuïx a la Generalitat la competència exclusiva en matèria de protecció civil i seguretat pública, sense perjuí del que disposa l'article 149 de la Constitució i, si és el cas, de les bases i ordenació de l'activitat econòmica general de l'Estat.  
En este context, la seguretat dels ciutadans i de les ciutadanes requerix un esforç de col·laboració entre administracions públiques per a maximitzar l'efectivitat en l'èxit de les seues competències. Amb esta finalitat es va aprovar el Decret 169/2010, de 15 d'octubre, del Consell, pel qual es va crear i regula l'Observatori de la Seguretat Ciutadana a la Comunitat Valenciana com a òrgan consultiu i deliberant, integrat per representants institucionals i professionals de distints àmbits i activitats que, d'una manera o d'una altra, es troben implicats en matèria de seguretat.  
Amb la perspectiva del temps i, sempre sense interferir en les competències d'altres poders públics implicats, es pretén donar un gir a este òrgan consultiu en benefici d'una millora de la seguretat, en la seua accepció més àmplia, a la Comunitat Valenciana i, per a aconseguir establir un marc més complet de col·laboració entre actors implicats en la protecció de la seguretat, en la seua concepció més àmplia i integral.   
  
Per a això es produïx un canvi en la denominació de l'òrgan consultiu que passa a anomenar-se Observatori de la Seguretat, desprenent-se del qualificatiu «Ciutadana» per a comprendre la seguretat en la seua concepció més extensa, però únicament amb la finalitat d'anàlisi, estudi i assessorament, i no així de gestió competencial.   
A més, es produïx un canvi en la composició de l'ara denominat Observatori de la Seguretat a la Comunitat Valenciana, ampliant el seu nombre de membres de vint-i-u a vint-i-tres, amb la incorporació d'un nombre més gran de vocals representants del Govern de la Nació a la Comunitat Valenciana i un nombre més gran de representants de l'Administració autonòmica, a l'incorporar representants de les conselleries amb competències en matèria de seguretat i en matèria de patrimoni cultural, per la importància d'estes matèries en les funcions d'este òrgan.  
  
Per tot això, de conformitat amb el que disposa l'Estatut d'Autonomia de la Comunitat Valenciana i la Llei del Consell, a proposta del conseller de Governació i prèvia deliberació del Consell, en la reunió del día 19 d'octubre de 2012,   
  
DECRETE  
  
Article únic. Modificació del Decret 169/2010, de 15 d'octubre, del Consell  
Es modifiquen els articles 1, 2, 3, 4, 6 i 7 del Decret 169/2010, de 15 d'octubre, del Consell, pel qual es va crear i regula l'Observatori de la Seguretat Ciutadana a la Comunitat Valenciana, la nova redacció dels quals passa a ser la que apareix en l'annex d'este decret.  
  
DISPOSICIÓ ADDICIONAL  
  
Única. Incidència pressupostària  
El compliment i posterior desplegament d'este decret no podrà tindre cap incidència en la dotació dels capítols de gasto assignats a la conselleria competent en matèria de seguretat en la data de publicació d'este, i en tot cas, hauran de ser atesos amb els mitjans personals i materials de l'esmentada conselleria.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen o contradiguen el que disposa el present decret.  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 19 d'octubre de 2012  
  
El president de la Generalitat,  
ALBERTO FABRA PART  
  
El conseller de Governació,  
SERAFÍN CASTELLANO GÓMEZ  
  
  
  
  
ANNEX  
  
Nova redacció dels articles 1, 2, 3, 4, 6 i 7 del Decret 169/2010, de 15 d'octubre, del Consell, pel qual es va crear i regula l'Observatori de la Seguretat Ciutadana a la Comunitat Valenciana  
  
«Article 1. Creació  
Es crea l'Observatori de la Seguretat a la Comunitat Valenciana com a òrgan consultiu, deliberant, d'anàlisi i estudi i d'assessorament en matèries relacionades amb la seguretat en els seus múltiples vessants».  
  
  
«Article 2. Funcions  
1. Corresponen a l'Observatori de la Seguretat a la Comunitat Valenciana les funcions següents:   
a) Analitzar, estudiar i informar, d'ofici o a instància de part, les diferents qüestions en matèria de seguretat pública que succeïsquen a la Comunitat Valenciana.  
b) Formular conclusions, recomanacions i propostes tendents a millorar els indicadors en matèria de seguretat, gestió de recursos humans de les Forces i Cossos de Seguretat, mitjans tècnics i infraestructures, així com sobre sistemes d'informació relacionats amb la seguretat.  
c) Constituir un fòrum d'intercanvi, comunicació i propostes entre administracions i organismes públics, així com amb la societat civil.  
  
d) Proposar la realització d'estudis i informes tècnics de diagnòstic de la situació de la seguretat a la Comunitat Valenciana, tant de forma general com per col·lectius o sectors.  
e) Vetlar i proposar totes les mesures que estime eficaces perquè es complisquen les normes bàsiques de convivència i de respecte a les lleis, especialment en matèria d'integritat de les persones, els seus drets i llibertats, vinculats a l'àmbit de la seguretat.  
f) Fomentar la participació ciutadana i promoure relacions amb institucions semblants, en els termes que preveu la Llei 11/2008, de 3 de juliol, de la Generalitat, de Participació Ciutadana de la Comunitat Valenciana, així com en el Decret 76/2009, de 5 de juny, del Consell, pel qual s'aprova el seu reglament de desplegament i execució.  
2. Per a la realització de les seues funcions, s'articularà la col·laboració amb l'Institut Valencià de Seguretat Pública i Emergències (IVASPE), a través del Centre d'Investigació de Seguretat i Emergències (CISE), així com amb altres institucions, òrgans i servicis de matèries relacionades de l'Administració autonòmica, local i amb institucions nacionals i internacionals».  
  
«Article 3. Composició  
1. El Ple de l'Observatori de la Seguretat en la Comunitat Valenciana està integrat per:  
a) Presidència: la persona responsable de la conselleria competent en matèria de seguretat.  
b) Vicepresidència primera: la persona titular de la secretaria autonòmica competent en matèria de seguretat.  
c) Vicepresidència segona: la persona titular de la direcció general competent en matèria de seguretat.  
d) Vocals, un nombre de vint:  
1r. Tres persones representants del Govern de la Nació a la Comunitat Valenciana amb competències en matèria de seguretat, designades per la Delegació del Govern.  
2n. Tres persones representants de la Federació Valenciana de Municipis i Províncies, designades pel la persona que té atribuïda la presidència de la federació.  
3r. Una persona representant de la Unitat del Cos Nacional de Policia adscrita a la Comunitat Valenciana, designada per qui tinga la presidència de l'Observatori de Seguretat a la Comunitat Valenciana.  
  
4t. Una persona representant dels Cossos de Policia Local de la Comunitat Valenciana, designada per qui tinga la presidència de l'Observatori de Seguretat a la Comunitat Valenciana.  
5t. Una persona representant del Cos Nacional de Policia a la Comunitat Valenciana, designada per la Direcció Superior del Cos Nacional de Policia de la Comunitat Valenciana.  
6t. Una persona representant de la Guàrdia Civil de la Comunitat Valenciana, designada pel general de brigada cap de la VI Zona de la Guàrdia Civil de València.  
7m. Una persona representant de la seguretat privada, designada per qui tinga la presidència de l'Observatori de Seguretat en la Comunitat Valenciana, entre les empreses de seguretat privada amb presència a la Comunitat Valenciana.  
8u. Una persona representant del sistema universitari valencià, designada a proposta de qui tinga la presidència del Consell Valencià d'Universitats i de Formació Superior, en la forma i pel temps que es determine en el desplegament i execució d'este decret.  
  
9é. Una persona representant del Tribunal Superior de Justícia de la Comunitat Valenciana.  
10. Una persona representant de la conselleria competent en matèria de seguretat.  
11. Una persona representant de la conselleria competent en matèria de justícia.  
12. Una persona representant de la conselleria competent en matèria d'agricultura, pesca i alimentació.  
13. Una persona representant de la conselleria competent en matèria d'indústria i comerç.  
14. Una persona representant de la conselleria competent en matèria de medi ambient, urbanisme i habitatge.  
15. Una persona representant de la conselleria competent en matèria d'educació.  
16. Una persona representant de la conselleria competent en matèria de patrimoni cultural.  
2. Podran ser convocats al Ple per qui tinga la presidència de l'Observatori de Seguretat a la Comunitat Valenciana fins a tres professionals de reconegut prestigi de distints àmbits i activitats professionals vinculades als temes a tractar, segons l'orde del dia de la convocatòria, que actuaran amb veu però sense vot.  
3. La secretaria de l'Observatori de Seguretat a la Comunitat Valenciana recaurà en una persona funcionària de carrera del grup A1 de la direcció general de la conselleria competent en matèria de seguretat.  
  
4. La persona que tinga la vicepresidència primera substituirà a la persona titular de la presidència de l'Observatori de Seguretat a la Comunitat Valenciana en els casos d'absència o malaltia».  
.  
«Article 4. Nomenament i mandat dels membres  
1. Les persones vocals i els seus suplents seran nomenades per qui tinga la presidència de l'Observatori de Seguretat a la Comunitat Valenciana, a proposta, si és el cas, de les entitats i institucions a què representen, d'acord amb les normes que regixen els nomenaments en cada institució.  
2. Les persones vocals seran nomenades per un període de dos anys, prorrogables per altres dos anys més, podent ser els seus nomenaments revocats en qualsevol moment per qui tinga la presidència de l'Observatori de Seguretat a la Comunitat Valenciana, així com a instància de l'organització a la qual representen, qüestió de la qual es donarà compte al Ple».  
  
«Article 6. Adscripció i gestió administrativa  
L'Observatori de la Seguretat a la Comunitat Valenciana s'adscriu a la conselleria competent en matèria de seguretat, i correspon a la direcció general competent en esta matèria prestar l'assistència tècnica i administrativa necessària a este».  
  
«Article 7. Gastos de funcionament, dietes i indemnitzacions per assistències  
La condició de membre de l'Observatori de la Seguretat a la Comunitat Valenciana no té caràcter retribuït».


Còpia Permalink ELI